פרשת נשא התשע”ח

הרב ארי דוד קאהן adk1010@gmail.com

**במדבר פרק ו, א-כז**

(א) וַיְדַבֵּ֥ר ה֖' אֶל־מֹשֶׁ֥ה לֵּאמֹֽר: (ב) דַּבֵּר֙ אֶל־בְּנֵ֣י יִשְׂרָאֵ֔ל וְאָמַרְתָּ֖ אֲלֵהֶ֑ם אִ֣ישׁ אֽוֹ־אִשָּׁ֗ה כִּ֤י יַפְלִא֙ לִנְדֹּר֙ נֶ֣דֶר נָזִ֔יר לְהַזִּ֖יר לַֽהֽ': (ג) **מִיַּ֤יִן וְשֵׁכָר֙ יַזִּ֔יר חֹ֥מֶץ יַ֛יִן וְחֹ֥מֶץ שֵׁכָ֖ר לֹ֣א יִשְׁתֶּ֑ה** וְכָל־מִשְׁרַ֤ת עֲנָבִים֙ לֹ֣א יִשְׁתֶּ֔ה וַעֲנָבִ֛ים לַחִ֥ים וִיבֵשִׁ֖ים לֹ֥א יֹאכֵֽל: (ד) כֹּ֖ל יְמֵ֣י נִזְר֑וֹ מִכֹּל֩ אֲשֶׁ֨ר יֵעָשֶׂ֜ה מִגֶּ֣פֶן הַיַּ֗יִן מֵחַרְצַנִּ֛ים וְעַד־זָ֖ג לֹ֥א יֹאכֵֽל: (ה) כָּל־יְמֵי֙ נֶ֣דֶר נִזְר֔וֹ **תַּ֖עַר לֹא־יַעֲבֹ֣ר עַל־רֹאשׁ֑וֹ** עַד־מְלֹ֨את הַיָּמִ֜ם אֲשֶׁר־יַזִּ֤יר לַה֙' קָדֹ֣שׁ יִהְיֶ֔ה גַּדֵּ֥ל פֶּ֖רַע שְׂעַ֥ר רֹאשֽׁוֹ: (ו) כָּל־יְמֵ֥י הַזִּיר֖וֹ לַה֑' **עַל־נֶ֥פֶשׁ מֵ֖ת לֹ֥א יָבֹֽא**: (ז) **לְאָבִ֣יו וּלְאִמּ֗וֹ לְאָחִיו֙ וּלְאַ֣חֹת֔וֹ לֹא־יִטַּמָּ֥א לָהֶ֖ם בְּמֹתָ֑ם** כִּ֛י נֵ֥זֶר אֱלֹהָ֖יו עַל־רֹאשֽׁוֹ: (ח) כֹּ֖ל יְמֵ֣י נִזְר֑וֹ **קָדֹ֥שׁ ה֖וּא לַֽהֽ'**: (ט) וְכִֽי־יָמ֨וּת מֵ֤ת עָלָיו֙ בְּפֶ֣תַע פִּתְאֹ֔ם וְטִמֵּ֖א רֹ֣אשׁ נִזְר֑וֹ וְגִלַּ֤ח רֹאשׁוֹ֙ בְּי֣וֹם טָהֳרָת֔וֹ בַּיּ֥וֹם הַשְּׁבִיעִ֖י יְגַלְּחֶֽנּוּ: (י) וּבַיּ֣וֹם הַשְּׁמִינִ֗י יָבִא֙ **שְׁתֵּ֣י תֹרִ֔ים א֥וֹ שְׁנֵ֖י בְּנֵ֣י יוֹנָ֑ה אֶל־הַכֹּהֵ֔ן** אֶל־פֶּ֖תַח אֹ֥הֶל מוֹעֵֽד: (יא) וְעָשָׂ֣ה הַכֹּהֵ֗ן אֶחָ֤ד **לְחַטָּאת֙** וְאֶחָ֣ד **לְעֹלָ֔ה** **וְכִפֶּ֣ר** עָלָ֔יו **מֵאֲשֶׁ֥ר חָטָ֖א עַל־הַנָּ֑פֶשׁ** וְקִדַּ֥שׁ אֶת־רֹאשׁ֖וֹ בַּיּ֥וֹם הַהֽוּא: (יב) וְהִזִּ֤יר לַֽה֙' אֶת־יְמֵ֣י נִזְר֔וֹ וְהֵבִ֛יא כֶּ֥בֶשׂ בֶּן־שְׁנָת֖וֹ **לְאָשָׁ֑ם** וְהַיָּמִ֤ים הָרִאשֹׁנִים֙ יִפְּל֔וּ **כִּ֥י טָמֵ֖א נִזְרֽוֹ**: (יג) וְזֹ֥את תּוֹרַ֖ת הַנָּזִ֑יר בְּי֗וֹם מְלֹאת֙ יְמֵ֣י נִזְר֔וֹ יָבִ֣יא אֹת֔וֹ אֶל־פֶּ֖תַח אֹ֥הֶל מוֹעֵֽד: (יד) וְהִקְרִ֣יב אֶת־קָרְבָּנ֣וֹ לַה֡' כֶּבֶשׂ֩ בֶּן־שְׁנָת֨וֹ תָמִ֤ים אֶחָד֙ לְעֹלָ֔ה וְכַבְשָׂ֨ה אַחַ֧ת בַּת־שְׁנָתָ֛הּ תְּמִימָ֖ה **לְחַטָּ֑את** וְאַֽיִל־אֶחָ֥ד תָּמִ֖ים **לִשְׁלָמִֽים**: (טו) וְסַ֣ל מַצּ֗וֹת סֹ֤לֶת חַלֹּת֙ בְּלוּלֹ֣ת בַּשֶּׁ֔מֶן וּרְקִיקֵ֥י מַצּ֖וֹת מְשֻׁחִ֣ים בַּשָּׁ֑מֶן וּמִנְחָתָ֖ם וְנִסְכֵּיהֶֽם: (טז) וְהִקְרִ֥יב הַכֹּהֵ֖ן לִפְנֵ֣י ה֑' וְעָשָׂ֥ה **אֶת־חַטָּאת֖וֹ** וְאֶת־עֹלָתֽוֹ: (יז) וְאֶת־הָאַ֜יִל יַעֲשֶׂ֨ה זֶ֤בַח שְׁלָמִים֙ לַֽה֔' עַ֖ל סַ֣ל הַמַּצּ֑וֹת וְעָשָׂה֙ הַכֹּהֵ֔ן אֶת־מִנְחָת֖וֹ וְאֶת־נִסְכּֽוֹ: (יח) וְגִלַּ֣ח הַנָּזִ֗יר פֶּ֛תַח אֹ֥הֶל מוֹעֵ֖ד אֶת־רֹ֣אשׁ נִזְר֑וֹ **וְלָקַ֗ח אֶת־שְׂעַר֙ רֹ֣אשׁ נִזְר֔וֹ וְנָתַן֙ עַל־הָאֵ֔שׁ אֲשֶׁר־תַּ֖חַת זֶ֥בַח הַשְּׁלָמִֽים**: (יט) וְלָקַ֨ח הַכֹּהֵ֜ן אֶת־הַזְּרֹ֣עַ בְּשֵׁלָה֘ מִן־הָאַיִל֒ וְֽחַלַּ֨ת מַצָּ֤ה אַחַת֙ מִן־הַסַּ֔ל וּרְקִ֥יק מַצָּ֖ה אֶחָ֑ד וְנָתַן֙ עַל־כַּפֵּ֣י הַנָּזִ֔יר אַחַ֖ר הִֽתְגַּלְּח֥וֹ אֶת־נִזְרֽוֹ: (כ) וְהֵנִיף֩ אוֹתָ֨ם הַכֹּהֵ֥ן׀ תְּנוּפָה֘ לִפְנֵ֣י ה֒' קֹ֤דֶשׁ הוּא֙ לַכֹּהֵ֔ן עַ֚ל חֲזֵ֣ה הַתְּנוּפָ֔ה וְעַ֖ל שׁ֣וֹק הַתְּרוּמָ֑ה וְאַחַ֛ר יִשְׁתֶּ֥ה הַנָּזִ֖יר יָֽיִן: (כא) זֹ֣את תּוֹרַ֣ת הַנָּזִיר֘ אֲשֶׁ֣ר יִדֹּר֒ קָרְבָּנ֤וֹ לַֽה֙' עַל־נִזְר֔וֹ מִלְּבַ֖ד אֲשֶׁר־תַּשִּׂ֣יג יָד֑וֹ כְּפִ֤י נִדְרוֹ֙ אֲשֶׁ֣ר יִדֹּ֔ר כֵּ֣ן יַעֲשֶׂ֔ה עַ֖ל תּוֹרַ֥ת נִזְרֽוֹ: פ (כב) וַיְדַבֵּ֥ר ה֖' אֶל־מֹשֶׁ֥ה לֵּאמֹֽר: (כג) דַּבֵּ֤ר אֶֽל־אַהֲרֹן֙ וְאֶל־בָּנָי֣ו לֵאמֹ֔ר **כֹּ֥ה תְבָרֲכ֖וּ אֶת־בְּנֵ֣י יִשְׂרָאֵ֑ל** אָמ֖וֹר לָהֶֽם: ס (כד) יְבָרֶכְךָ֥ ה֖' וְיִשְׁמְרֶֽךָ: ס (כה) יָאֵ֨ר ה֧'׀ פָּנָ֛יו אֵלֶ֖יךָ וִֽיחֻנֶּֽךָּ: ס (כו) יִשָּׂ֨א ה֤'׀ פָּנָיו֙ אֵלֶ֔יךָ וְיָשֵׂ֥ם לְךָ֖ שָׁלֽוֹם: ס (כז) וְשָׂמ֥וּ אֶת־שְׁמִ֖י עַל־בְּנֵ֣י יִשְׂרָאֵ֑ל וַאֲנִ֖י אֲבָרֲכֵֽם: ס

**כלי יקר במדבר פרק ו**

איש או אשה כי יפליא לנדור נדר נזיר להזיר לה'. ~~אף על פי שכבר השוה אשה לאיש לכל עונשין שבתורה, מכל מקום פירט כאן אשה כי לכך נסמכה פרשת נזיר לפרשת סוטה לומר לך שכל הרואה סוטה בקלקולה יזיר עצמו מן היין (סוטה ב א), וזה שייך יותר בנשים מבאנשים כי מסתמא הנשים יזירו מן היין. ואם תאמר הוה ליה לומר כי יפליאו שהרי עם שניהם הוא מדבר כדרך שנאמר (ה ו) איש או אשה כי יעשו וגו'. אלא לפי שהיין מזיק יותר לנשים תשושי כח מלאנשים גבורי כח ואם אשה תזיר מן היין אין הדבר פלא כל כך כי בנקל לה לבוא לידי מכשול של ערוה כמו שאמרו חז"ל (כתובות סה א) ארבעה אפילו חמור תובעתה וכו', אבל האיש ודאי מפליא לעשות אם יזיר מן היין כי חזק הוא ממנו לכך נאמר כי יפליא:~~

דבר אחר כי יפליא לשון הבדלה והפרשה. ודבר זה יש לפרשו בשלושה פנים, **האחד** הוא שעל ידי היין אינו יכול להבדיל בין קודש לחול כמו שנאמר (ויקרא י ט - י) יין ושכר אל תשת וסמיך ליה ולהבדיל בין הקודש לחול. לכך אמר כי יפליא כשירצה להבדיל בין הקודש לחול אז יזיר עצמו מן היין פן ישתה וישכח מחוקק (משלי לא ה) התורה לאפוקי הנשים שאינן בני תלמוד תורה אין לשון הפלאה שייך בהם. **השני** הוא לשון הפרשה מן תענוגי העולם הזה אשר היין ראש לכולם כמו שאמרו שמטעם זה נאמר במנוח למה זה תשאל לשמי והוא פלאי (שופטים יג יח), היינו **פלאי** שמו כי כל מלאך נקרא על שם השליחות ואני נשלחתי לעשות הבן הילוד נזיר **מופלא** ומופרש מכל עניני העולם הזה ועל שם שנאמר איש כי **יפליא** לכך אני נקרא **פלאי**. ולכך אמר כי יפליא ולא אמר יפליאו לפי שגם נדר של האשה תלוי באישה שהרי כל נדר לענות נפש אישה יקימנו ואישה יפירנו (במדבר ל יד), אם כן גם נדרה תלוי בו. ואין הכוונה בנזירות זה שיהיה פרוש מן היין שלושים יום ואחר כך יחזור להיות בסובאי יין כבראשונה דאם כן צדיק מה פעל, אלא הכוונה שירגיל את עצמו מעט מעט כי כל התחלות קשות ובשלושים יום הוי חזקה ששוב לא יהיה להוט אחריו כל כך. **השלישי** הוא על דרך שאמרו חז"ל (נדרים כב א) הנודר כאילו בנה במה וכו', ומאמר זה תמצא עליו פירוש **יקר** מאד לקמן בפרשת מטות (ל ג) עיין שם, וזה מסכים למאן דאמר שהנזיר נקרא חוטא (נדרים י א) והחטא הוא שבונה במה לעצמו והוא פורש את עצמו מכל העולם לנהוג איסור בדבר שהכל נוהגים בו היתר. לכך נאמר כי יפליא, שהוא רוצה להיות מובדל ומופרש מזולתו ובונה במה לעצמו, ודבר זה אינו מצוי בנשים כי מסתמא דעתם לפי שרואין סוטה בקלקולה ולא כדי לבנות במה לעצמם:

(יא) וכפר עליו מאשר חטא על הנפש. שלא נזהר מן טומאת המת. רבי אלעזר הקפר אומר על שציער עצמו מן היין (נזיר ג א). והוא פלאי כי יש להפליא על דבריו שאם נצטוה להביא שתי תורים על שציער עצמו מן היין למה מביא כפרה זו דוקא אחר שנטמא במת, ועוד שהכתוב קראו קדוש ואיך יאמר רבי אלעזר שנקרא חוטא. ונראה שגם רבי אלעזר מודה שכל ימי המשך נזירתו הוא נקרא קדוש ולא חוטא כי נזיר אלהים הוא אמנם אם נטמא במת שדינו והימים הראשונים יפלו כי טמא נזרו, ומכאן להלן חושבנא ולמפרע איגלאי מילתא שהימים הראשונים לא היו בכלל הנזירות וכאילו ציער את עצמו בהם מן היין בלא טעם בלא עת נזירתו, ועל כן הוא נקרא חוטא על אותן הימים הראשונים שאינו בהם כי אם כמצטער בעלמא בלא נזירות וקדושה, וזה פירוש יקר:

אמנם מקום אתי לפרש דברי רבי אלעזר בדרך אחר, ולומר שלכך נקרא הנזיר חוטא כי אילו היה איש תם וישר מכלכל דבריו במשפט לא היה צריך לנדור ולהזיר כי מי יעכב על ידו להתנהג בפרישות ובהרחקת המותרות בלא נדר, ומדאצטריך להתקשר בנזירות זה יורה כי הוא יודע בעצמו שאין מעצור לרוחו על כן הוא קופץ ונשבע כנגד היצר הרע ובזה גרם לעצמו צער כי כל דבר הנדור יצרו תוקפו ביותר, ומטעם זה נקרא כל נודר חוטא כמו שלמדו (נדרים עז ב) מן פסוק (דברים כג כג) וכי תחדל לנדור לא יהיה בך חטא, לפי שמגרה היצר הרע בעצמו ואומרים לו לא דייך מה שאסרה עליך תורה במאסר של היצר הרע והבו דלא לוסיף עליה, כי בכל מה שאסרה התורה אף על פי שגרמה לנו גירוי היצר הרע כמו שאמרו (סוכה נב א) שמתגרה בישראל יותר מבאומות מכל מקום השנים יעמדו נגדו תורה שבכתב ותורה שבעל פה. אמנם העובר בבל תוסיף הרי הוא מוסיף גירוי היצר הרע אולי בהוספה זו לא תוסיף התורה תת כוחה לעמוד כנגדו כי אין כוחה כי אם בדבר שהתורה סיבה לו כי המוחץ הוא ירפא. כך נזיר זה נקרא חוטא משני צדדים הן מצד שקודם נזירות זה היה כעיר פרוצה אין מעצור לרוחו עד אשר הוצרך להתקשר בנזירות, הן מצד שבהיותו נזיר הוא מגרה היצר הרע בנפשיה, אבל מכל מקום קדוש יאמר לו אם יעמוד כנגדו כי היצר הרע כל מזימותיו לפרוץ גדרו. וזה שאמר וכי ימות עליו מת בפתע פתאום וגו', הורה כי כל זה מעשה שטן אשר הקרה לידו מקרה בלתי טהור זה בפתע פתאום באונס ובלא יודעים כדי לטמא ראש נזרו, על כן הוצרך לכפרה מאשר חטא על הנפש וציער עצמו מן היין כי על ידי צער זה גרם ליצר הרע שנתגרה בו וסיבב סיבות לטמא נזרו, ועוד הוצרך לכפרה על שציער עצמו ותחת אשר לא עבד את ה' בשמחה כי אם בצער, והשמחה הוראה על שלימות הפועל כמו שנאמר (תהלים קלט כד) וראה אם דרך עוצב בי וגו', כי אילו היה שמח בנזירות זה היה נזהר בשמירה יתירה מן הטומאה אך מאחר שלא נזהר בה זה הוראה שלא היה שמח בנזירות זה ובזה מצא לו היצר הרע מקום לבצר ממנו כל אשר יזם לעשות, וצדיקים ישמחו ויעלזו לפני ה' וישישו בשמחה (שם סח ד) בי"ת של בשמחה פירושה בזכות השמחה שעבדו את ה' בשמחה כאמור:

(כג) כה תברכו את בני ישראל. סמך הברכות לנזירות כי היין קובע ברכה לעצמו אבל לא לאחרים, ואדרבא הביא יללה וקללה לעולם למאן דאמר עץ הדעת גפן היה (סנהדרין ע א) וכן גרם קללה לאדם וחוה, ולזרעו של נח, וללוט. ומלת כה קאי אפרשה שלמעלה לומר שהכהן המברך לא יהיה שתוי יין בעמדו לברך את ישראל כי צריך לאמר הברכות כמו שנאמר אמור להם. ונקרא שיכור כל שאינו יכול לדבר לפני המלך על כן צריכין להיות כנזירים. ובמלת כה חתם כל הברכות שיהיו דוגמת ברכת אברהם שנתברך בכה שנאמר (בראשית טו ה) כה יהיה זרעך. ועל כן רצה בלעם לבטל מישראל ברכת כה שנאמר (במדבר כג טו) התיצב כה על עולתיך ואנכי אקרה כה. ואמרו במדרש אתה בקרבנותיך תבטל ברכת כה יהיה זרעך ואני אבטל ברכת כה תברכו וגו':

ובזה ראיתי ליישב מה שמסיק ברבתי (במדבר רבה כ ז) בפסוק אולי אוכל נכה בו (במדבר כב ו). מה מנכין מן הסאה חלק עשרים וארבע כך ביקש לנכות מישראל חלק עשרים וארבע מן ששים ריבוא דהיינו עשרים וחמשה אלף. ויש להקשות מה יתרון לו בכל עמלו כשינכה עשרים וחמשה אלף מן ששים ריבוא, ועוד למה נפלו דוקא עשרים וארבעה אלף, אלא ודאי שלא ביקש כי אם לבטל מישראל ברכת כה וחשב שנפילת עשרים וחמשה אלף נוגע בברכת כה ובביטול ברכה זו יהיה לו מקום אז לקללם. אבל לא עלתה בידו כי לא יוכל להם כי אם במספר עשרים וארבעה עד מספר עשרים וחמשה ולא עד בכלל כי עמדה להם ברכת כה תברכו לשלא תחול הקללה יותר, וזה פירוש יקר:

ואולי מספר כה הוא בזכות עשרים וארבע מתנות כהונה, ועם ברכת כהנים הרי עשרים וחמש מתנות כהונה בזכותם חלה הברכה על ישראל. ואם תשאל מה הנאה יש לכהנים בברכה זו שתהיה נחשבת בכלל כל מתנות כהונה תלמוד לומר (בראשית יב ג) ואברכה מברכיך, אם כן על ידי ברכה זו יקבלו גם המה ברכה (עיין חולין מט א). ועוד שנוסח הברכות יברכך ה', ודרשו חז"ל (במדבר רבה יא ה) בנכסים, וברכה זו חוזרת גם לכהנים כי בזמן שיש לישראל נכסים מרובים לפיהם ירבו מתנות כהונה תרומות ומעשרות דאם לא כן מאין יקחו המן הגורן או מן היקב:

**תלמוד בבלי מסכת יבמות דף קט עמוד ב**

ואמר רבי אבהו: אתיא רדיפה רדיפה, כתיב הכא: בקש שלום ורדפהו, וכתיב התם: רודף צדקה וחסד ימצא חיים צדקה וכבוד. בהפרת נדרים - כרבי נתן; דתניא, רבי נתן אומר: הנודר - כאילו בנה במה, והמקיימו - כאילו הקריב עליה קרבן.

**תלמוד בבלי מסכת נדרים דף נט עמוד א**

משום דרבי נתן, דאמר רבי נתן: כל הנודר - כאילו בנה במה, והמקיימו - כאילו מקטיר עליה,

**רש"י מסכת יבמות דף קט עמוד ב**

כאילו בנה במה - בשעת איסור הבמות דחוטא הוא דכתיב (דברים כג) וכי תחדל לנדור וגו' הא לא תחדל יהיה בך חטא.

כאילו הקריב קרבן - שעבר עליו שתי עבירות אלא ילך אצל חכם ויתירנו כדי שלא יהא רגיל בכך.

**רש"י מסכת נדרים דף כב עמוד א**

כאילו בנה במה - לעבודת כוכבים.

**תוספות מסכת יבמות דף קט עמוד ב**

הנודר כאילו בנה במה - י"מ דנפקא לן חדלה חדלה כתיב הכא וכי תחדל לנדור וכתיב התם חדלו לכם מן האדם אשר נשמה באפו כי במה נחשב ואמר בפ"ק דברכות (דף יד. ושם) אל תקרי במה אלא במה וג"ש דחדלה דריש בפרק ד' נדרים (דף כב.) אמר שמואל הנודר אף על פי שמקיימו נקרא רשע אמר ר' אבהו מאי קראה כתיב הכא וכי תחדל לנדור וכתיב התם שם רשעים חדלו רוגז.

**הר"ן מסכת נדרים דף כב עמוד א**

הנודר כאילו בנה במה - בשעת איסור הבמות ונראה בעיני דלהכי מדמינן לה לבונה במה משום דסליק אדעתיה דנודר דמצוה קא עביד דרחמנא אסריה במילי דאיסורא ואיהו נמי אסר אנפשיה וקאמר דטעי דאדרבה לבונה במה דמי דנהי דרחמנא אזהריה לאקרובי קרבנות בפנים אזהריה דלא לוסיף עלה לבנות במה ולהקריב בחוץ ה"נ נהי דרחמנא אסר עליה דברים האסורים כי מוסיף איהו אמאי דאסר רחמנא פשע כענין שאמרו בירושלמי בפרק פותחים לא דייך במה שאסרה תורה אלא שאתה אוסר עליך דברים אחרים ושייך ביה נמי האי לישנא משום דנודר מתפיס בקרבן וכיון שאין קרבנו רצוי נמצא כבונה במה ומקריב בחוץ.

והמקיימו - כלומר שאינו נשאל עליו כאילו הקריב על אותה במה קרבן וחייב משום שחוטי חוץ.

**דף על הדף יבמות דף קט עמוד ב**

בגמ': בהפרת נדרים כרבי נתן דתניא רבי נתן אומר הנודר כאילו בנה במה וכו'.

הגריפ"פ בביאורו על סה"מ לרס"ג (עשה ק"ג) הביא מהסמ"ק (סי' ק"ז) שמנה הפרת נדרים במנין המצות וכדכתיב אישה יפירנו וכמו שאמרו כאן (בע"א) לעולם ידבק אדם לשלשה דברים לחליצה ולהבאת שלום ולהפרת נדרים עכת"ד. ותמה הגריפ"פ דאיך מוכיח כן מסוגין, והא אדרבא בגמרא כאן מבואר דהפרת נדרים לא משום מצות הפרה קאמר אלא משום דהמקיים נדרו כאילו הקריב עליה קרבן. וכתב דצ"ל דהסמ"ק ס"ל דהא דקאמר כאן כדרבי נתן היינו רק לבאר אמאי צריך להדביק במצוה זו יותר מבשאר המצוות.

עוד כתב די"ל דהסמ"ק לשיטתו שמונה גם מצות דרבנן במנין המצות, ויסוד המצוה כדרבי נתן וכדמבואר בגמרא ומה שהביא מאישה יפירנו הוא רק אסמכתא.

**עלי תמר נדרים פרק ט**

כל השומע ליצרו כאילו עובד ע"ז. אפילו שומע לו בדבר קל, שהיום אומר לו עשה כך ולמחר אומר לו עשה כך עד שאומר לו לך ועבוד ע"ז, והרי הוא נדון ע"ש סופו.

רשב"ל פתח אילו היית יודע שהנודר כאלו נותן קולר על צוארו נודר היית וכו'. יבואר עפ"י יומא פ"ו ה"ב, אין יצה"ר תאב אלא דבר שהוא אסור לו, כהדא ר"מ סליק למבקריה לר"ח דהוה תשיש, א"ל צחינא, א"ל שתה, שבקיה ונחית ליה. בתר שעה סליק לגביה א"ל מה עבדת ההיא צחיותך א"ל כד שרית לי אזלת לה. א"כ הנודר ואוסר הדבר עליו יצרו הרע תאב לדבר האסור לו וקרוב שיעבור על נדרו או שיהיה תמיד במאבק עם היצר כמי שנתון בקולר, והרי הוא עצמו נתן הקולר על צוארו. ומטעם זה הרי הוא כאלו נוטל חרב ודוקרה בלבו מפאת המאבק שיש לו עם יצרו. ואכן באיסורי תורה הרי כבר אמרו בברכות יצרו של אדם מתגבר עליו בכל יום ולולא הקדוש ברוך הוא עזרו לו לא היה יכול לו, וא"כ יש לו עזר אלהי שיתנגד ויתגבר על יצרו, משא"כ כשהוא עצמו הכניס צוארו בקולר לאסור היתר על נפשו אז יצרו הרע תאב להאיסור, ומפני כן אמרו לא דייך במה שאסרה תורה שיש לך מאבק עם היצה"ר אלא שיש לך עזר אלהי לפרוש מהאיסור ברם כשאתה אסרת עליך דברים שהתורה התירה לך אז המאבק עם יצה"ר קשה מאד לפרוש מהאיסור שהיצר תאב אליו דווקא ואין לך אותו עזר אלוהי שישנו שלא תכשל באיסורים שאסרה התורה. ומפני כן אמרו בבבלי כ"ב דר"י סבא אמר ליה אלו היית יודע דפתחין פנקס וממשמשין בעובדך מי נדרת, שכן מי שאוסר עליו היתר משמע שהוא בטוח בעצמו שאף שהכניס עצמו לקולר ויצרו יהיה תאב דווקא להאיסור אעפי"כ יתגבר עליו, אז פותחים פנקסו ובודקים מעשיו אם הוא כדאי לכך. ולפיכך נקרא כנדרי רשעים שהרשעים נודרים, כלומר, שמכניס עצמו בקולר של נסיון שיש לומר שלא יהא יכול לעמוד בנסיונו, ולא רק כשאוסר עליו דבר היתר אלא אף כשנודר להביא קרבן הר"ז מנדרי רשעים שדווקא אז היצה"ר תאב שיאחר. איחר אדם את נדרו פנקסו נפתחת, מעשה באחד שאמר הרי עלי עולה ושהה להביאה ושקעה ספינתו בים, כי כשפתחו פנקסו קבעו שאין במעשיו כלל שיהא בטוח שיביא העולה שנדר, אלא יתכן שהוא נודר רשע ולא ישלם ומפני כן שקעה ספינתו בים. ואמרו שם מכיון שנדר אין זה כשר, שיצרו יפתהו לא להביא שתאב להביא תקלה על ידו ולהכשילו, אבל בלא נדר שאין חובה עליו אז אין היצה"ר תאב להכשילו ואז הוא כשר. והלל הביאו אפילו לעזרה.

אילו היית יודע שהנודר כבונה במה וכו'. לר"ן דף כ"ב נתקשה בהדמיון כאלו בונה במה בשעת איסור הבמות. אולם בירושלמי כאן מבואר שהפירוש הוא כאלו בנה במה לע"ז וכן פירש רש"י שם, והיינו שבונה במה ליצרו שהוא האל זר שבקרבו כמו שמסיק בגמרא.

והמקיימו כמקריב עליו. עיין בבבלי דף כ"ב חומר איסור מקיים הנדר, ואמר שמואל אעפ"י שמקיימו נקרא רשע. עיין בשבלי הלקט סימן שי"ז שהביא שיש שנוהגים לברך לפני כל נדרי אקב"ו על מצות היתר נדר ושבועה. והוא חולק עליהם ואומר מה מקום לברכה זו כי הנודר מצוה עליו לקיים. ומה שאמרו לא יחל דברו הוא אינו מחיל אבל אחרים מוחלים לו, אינה מצוות עשה שתהא טעונה ברכה ואפילו מדבריהם אלא רפואה שניתנה התורה לאוולתו של אדם שרגיל בנדרים וכו'. ואמר לי ידידי היקר המופלג בתורה ויראה רבי ליפא שוגר נ"י מו"ס דגול, שהיה לו מחזור רומא קדום והיה כתוב שם ברכה זו, ואכן טעם מנהג זה יתכן שכן מדרכנן חיוב הוא להתיר הנדר שהמקיימו נקרא רשע ומברכין על דרבנן כמ"ש בשבת כ"ג. ועיי"ש בשב"ל שכתב, עומד הש"ץ באימה ויראה ברתת ובזיעה ואומר כל נדרי וכו', והיינו מפני חומר איסור נדרים ושבועות כמ"ש כאן ובכמ"ק בגמרא ומכאן החרדה של הציבור בתפלת כל נדרי בכל תפוצות ישראל.

**תלמוד ירושלמי (וילנא) מסכת נדרים פרק ט** הלכה א

מתני' רַבִּי אֱלִיעֶזֶר אוֹמֵר פּוֹתְחִין לָאָדָם בִּכְבוֹד אָבִיו וְאִמּוֹ וַחֲכָמִים אוֹסְרִין אָמַר רַבִּי צָדוֹק עַד שֶׁפּוֹתְחִין לוֹ בִּכְבוֹד אָבִיו וְאִמּוֹ יִפְתְּחוּ לוֹ בִּכְבוֹד הַמָּקוֹם בכבוד השם, כגון שישאלו אותו אילו ידעת שהנודר נקרא רע בעיני ה' האם היית נודר? אִם כֵּן אֵין נְדָרִים! ...

גמ' רַבָּנִין אֲמָרִין חֲזָקָה שֶׁאָדָם מַעֲמִיד בִּכְבוֹד אָבִיו וְאִמּוֹ חכמים סוברים חזקה שאדם מעמיד בכבוד אביו ואמו ואינו מעז לבייש אותם, לכן ברי שלא יאמר נדרתי אף על פי שזה יגרום בושה לאבי ולאמי, לכן אין אנו מאמינים לו כי יתכן שאומר מה שאומר שלא לפגוע בהורים שלו אבל הוא לא מתכוון לזה. רַבִּי לֵיעזֶר שחולק על חכמים אוֹמֵר, פְּעָמִים מַעֲמִיד וּפְעָמִים אֵינוֹ מַעֲמִיד לכן פותחים בכבוד אביו ואמו. מוֹדֶה רַבִּי לֵיעזֶר לְאַחַר מִיתָה שֶׁאֵינוֹ מַעֲמִיד אם הוריו מתו, אין פותחים בכבודם כי ברור שמה שאומר זה שלא לפגוע בהם, ואינו נאמן. הַכֹּל מוֹדִין בִּכְבוֹד רַבּוֹ שֶׁאֵינוֹ מַעֲמִיד, דְּתַנִינַן וּמוֹרָא רַבְּךָ כְּמוֹרָא שָׁמַיִם ולכן אין פותחים בכבוד רבו.

במשנה א"כ אֵין נְדָרִים חכמים אומרים לרבי צדוק, שהרי בכל נדר אדם פוגם בכבוד המקום, נמצא שכל נדר יהיה מותר. ושואלת הגמרא לֹא יְהוּ נְדָרִים! אז לא יהיו נדרים ומה בכך? ועונה וְהָכְתִיב (במדבר ל) וַיְדַבֵּר מֹשֶׁה אֶל רָאשֵׁי הַמַּטּוֹת, תָּלָה הַפָּרָשָׁה בְּרָאשֵׁי הַמַּטּוֹת שֶׁיְּהוּ חכמים מומחים מַתִּירִין אֶת נִדְרֵיהֶן אבל אִם אוֹמֵר אַתְּ כֵּן שפותחים לו בכבוד המקום נִמְצֵאתָּ עוֹקֵר פָּרָשַׁת נְדָרִים מִן הַתּוֹרָה שלא יצטרכו להישאל אצל חכם שכל אחד יפתח הנדר לעצמו. רַבִּי יִרְמְיָה בָּעֵי, אַתְּ אוֹמֵר אתם חכמים אומרים פּוֹתְחִין לוֹ בִּכְבוֹד אָבִיו וְאִמּוֹ משמע מזה דְּבָרִים שֶׁבֵּינוֹ לְבֵין הַמָּקוֹם, אַל יִפְתְּחוּ לוֹ בִּכְבוֹד הַמָּקוֹם. ושואל ר' ירמיה מֵעַתָּה כלומר, לשיטתכם דְּבָרִים שֶׁבֵּינוֹ לְבֵין אָבִיו וְאִמּוֹ, פּוֹתְחִין לוֹ בִּכְבוֹד אָבִיו וְאִמּוֹ אם כך וּדְכְוָותֵה כעין זה יִפְתְּחוּ לוֹ בִּכְבוֹד דְּבָרִים שֶׁבֵּינוֹ לְבֵין הַמָּקוֹם! אֵי זֶהוּ כְּבוֹד הַמָּקוֹם? כְּגוֹן סוּכָּה שֶׁאֵינִי עוֹשֶׂה, לוּלָב שֶׁאֵינִי נוֹטֵל, תְּפִילִּין שֶׁאֵינִי נוֹתֵן. ושואל ולֹא יְהוּ נְדָרִים, וְהַיְינוּ כְּבוֹד הַמָּקוֹם? בתמיה! וכי אם לא קיים את המצוות האלה פגע ח"ו בכבוד המקום? הרי מַשְׁמַע לֵיהּ דִּלְנַפְשֵׁיהּ הוּא מֵהָנֵי הרי מהפסוק שנראה משמע שלעצמו עושה ולא לה' כְּהָדָא כמו זה שכתוב (איוב לה) אִם צָדַקְתָּ מַה תִּתֶּן לוֹ, אִם חָטָאתָ מַה תִּפְעָל בּוֹ! ולכן כל מה שאתה עושה זה לעצמך ולכבודך!

אָמַר רַבִּי יַנַּאי כשבאו אצל להתיר נדר, פתח כך כָּל הַשּׁוֹמֵעַ לְיִצְרוֹ כְּאִילּוּ עוֹבֵד עֲבוֹדָה זָרָה. מַה טַעֲמָא מניין לך? ועונה שזה נלמד מהפסוק (תהלים פא) לֹא יִהְיֶה בְךָ אֵל זָר וְלֹא תִּשְׁתַּחֲוֶה לְאֵל נֵכָר. זָר שֶׁבְּקִרְבְּךָ אַל תַּמְלִיכֵהוּ עָלֶיךָ.

רשב"ל פָּתַח כשבאו אצל להתיר נדר, פתח כך אִילּוּ הָיִיתָ יוֹדֵעַ שֶׁהַנּוֹדֵר כְּאִילּוּ נוֹתֵן קוֹלָר עַל צַוָּארוֹ שאוסר על עצמו דברים המותרים לו וזה כאילו שמכניס עצמו לבית הסוהר. האם נוֹדֵר הָיִיתָ לְקָסְטוֹרִיָיא קבוצת שוטרים שֶׁהָיְתָה עוֹבֶרֶת וְרָאָה קוֹלָר פָּנוּי וְהִכְנִיסָה אֶת רֹאשָׁהּ לְתוֹכוֹ! כך הנודר הזה כאילו מניח ראשו בתוך הקולר. וממשיך באותו עניין (במדבר ל) לֶאְסֹר אִסָּר עַל נַפְשׁוֹ, כְּמַה דְּאַתְּ אָמַר כמו שאתה אומר (ירמיה מ) וְהוּא אָסוּר בָּאזִקִּים. רַבִּי יוֹנָתָן פָּתַח כשבאו אצלו להישאל על נדר אִילּוּ הָיִיתָ יוֹדֵעַ שֶׁהַנּוֹדֵר כְּבוֹנֶה בָּמָה וְהַמְּקַיְּימוֹ כְּמַקְרִיב עָלָיו, נוֹדֵר הָיִיתָ? ואם אמר לא הייתי נודר, הנדר הותר. ושואל וְקַשְׁיָא ולכאורה קשה על ר' יונתן שמדמה ע"ז לנדרים, והרי עֲבוֹדָה זָרָה בִּסְקִילָה וְהַנְּדָרִים בְּלֹא תַּעֲשֶׂה, וְאַתְּ אָמַר אָכֵן! ועונה לֵית לָךְ אֶלָּא כַּיֵי דְּמָר אין לך אלא כמו שאמר רַבִּי יַנַּאי כָּל הַשּׁוֹמֵעַ לְיִצְרוֹ כְּאִילּוּ עוֹבֵד עֲבוֹדָה זָרָה נמצא שזה פתח טוב. רַבִּי יִצְחָק פָּתַח, אִילּוּ הָיִיתָ יוֹדֵעַ שֶׁהַנּוֹדֵר כְּאִילּוּ נוֹטֵל חֶרֶב וְדוֹקְרָהּ בְּלִבּוֹ נוֹדֵר הָיִיתָ? ומביא פסוק להראות שהנודר דומה לדוקר עצמו בחרב מהפסוק (משלי יב) יֵשׁ בּוֹטֶה כְּמַדְקֵרוֹת חֶרֶב ומדבר על הנודר נדר שגורם לעצמו שתי מדקרות, אם לא יאכל סובל, ואם יאכל סובל! רַבִּי חָנִינָה דְּצִיפּוֹרִין אמר בְּשֵׁם רַבִּי פִּינְחָס, כְּמַדְקֵר אֵין כְּתִיב כלומר, לא כתב בלשון יחיד אֶלָּא כְּמַדְקֵרוֹת חֶרֶב לשון רבים. ומסביר לְאַחַר שֶׁנָּדַר מִן הַכִּכָּר, וָוי דְּיֵיכוֹל אוי לו אם יאכל וָוי דְּלָא יֵיכוֹל אוי לו אם לא יאכל אִין אָכֵיל אם יאכל עָבַר עַל נִידְרֵיהּ. אִין לָא אָכֵיל חִטֵּי עַל נַפְשֵׁיהּ אם לא יאכל חוטא על נפשו שמונע מעצמו מה שמותר לו כֵּיצַד הוּא עוֹשֶׂה? הוֹלֵךְ אֵצֶל חָכָם וְהוּא מַתִּיר נִדְרוֹ ועל זה נאמר (שם) וּלְשׁוֹן חֲכָמִים מְרַפֵּא. רַב דִּימִי אמר בְּשֵׁם רַבִּי יִצְחָק, לֹא דַּיְּיךָ מַה שֶׁאָסְרָה לְךָ הַתּוֹרָה אֶלָּא שֶׁאַתָּה מְבַקֵּשׁ לֶאֱסוֹר עָלֶיךָ דְּבָרִים אֲחֵרִים וזה נרמז במלים לֶאְסֹר אִסָּר שמוסיף איסורים על מה שהתורה כבר אסרה עליו. רַבִּי יוֹחָנָן פָּתַח כשבאו אליך להישאל פתח וּתְהִי האם תהית אם אתה עומד בנדרך וְאִילּוּלֵי דּוּ תְּהֵא, הוּא אָתֵי ואם לא תהית עדיין, יבא בלבך להתחרט, לכן חשוב אם אינך רוצה לחזור בך. ושואל וּתְהוֹת לָא כְּנוֹלָד הוּא? האם כשהחכם אומר לו דע לך שעתה עתיד לתהות על הנדר, האין זה כמו נולד? ואנו למדנו שאין פותחים בנולד! ועונה אָמַר רַבִּי הִילָא, הַתְּהוֹת מְצוּיָה אין זה נולד, כי התהייה היא דבר מצוי כְּהָדָא כמו המקרה הזה ר"ש לֹא מָצָא פֶּתַח לְנִדְרוֹ עַד שֶׁבָּא אֶחָד מִזִּקְנֵי גָּלִיל, אִית דְּאָמְרִין ויש אומרים שזה היה רַבִּי שִׁמְעוֹן בֶּן אֶלְעָזָר, הֲוֵה נָסֵיב לֵיהּ מִכָּא וּמוֹקִים לֵיהּ הָכָא היה לוקח אותו ממקום זה ומניח אותו במקום אחר נָסֵיב לֵיהּ מִכָּא וּמוֹקִים לֵיהּ הָכָא לוקח אותו מכאן ומניח אותו כאן עַד דְּאוֹקְמֵיהּ גּוֹ שִׁמְשָׁא עד שהעמיד אותו מול השמש מַפְלֵי מִנוֹהִי והיה מנקה את ר"ש מהכינים שדבקו בו מפני שעמד מול השמש. אָמְרִין לֵיהּ ואמרו לאותו האיש שנדר אִילּוּ הָיִיתָ יוֹדֵעַ דְּהָהֶן סָבָא עֲבַד לָךְ כֵּן אם היית יודע שאותו זקן היה עושה לך כך נוֹדֵר הָיִיתָ? אָמַר לוֹן ענה להם לָא! וּשְׁרָא לֵיהּ ועל סמך זה התיר לו. אֲמָרוּן, מְנָא לָךְ הָדָא? שאלו אותו מניין לך לעשות כך? אָמַר לָהֶן, מְשָׁרֵת רַבִּי מֵאִיר הָיִיתִי בְּבָרְחוֹ שְׁנִיָּה בשנים שעברו וממנו למדתי לעשות כך. וְאִית דְּאָמְרִי ויש אומרים מַקְּלוֹ שֶׁל רַבִּי מֵאִיר הָיְתָה בְּיָדִי וְהִיא מְלַמֶּדֶת לִי דֵּעָה.